Dronkbestuurder gevonnis ná verloofdes verongelukRuan Coen en Jessika Kennedy. Die dronkbestuurder wat vyf jaar gelede die dood van ’n pasverloofde paartjie veroorsaak het, sal na verwagting vandag in die streekshof in Pretoria gevonnis word. Andrew Kagiso Malele het in Mei skuld beken op ŉ aanklag van strafbare manslag in verband met die motorongeluk wat die lewe van die paartjie Ruan Coen (26) en Jessika Kennedy (25) geëis het. ’n Proefbeampteverslag en slagofferimpakverslag is sedert die skuldigbevinding gedoen. Ursula Kors, Coen se ma, het AfriForum genader nadat die dossier na bewering by die Silverton-polisiekantoor verlore geraak het. AfriForum se privaatvervolgingseenheid het baie nou met kol. Werner Everson van die Silverton-speurtak saamgewerk, asook met sers. Piet Ferreira van die Sinoville-speurtak, om die dossier weer saam te stel sodat die beskuldigde vervolg kon word. Malele se motor het op 23 Desember 2017 teen die motor gebots waarin Coen en Kennedy gery het. Die paartjie het drie weke tevore verloof geraak het. Coen en Kennedy was op die N4 op pad terug na Pretoria vanaf Witrivier. Die beskuldigde het in die teenoorgestelde rigting gery, beheer oor sy voertuig verloor en met hulle motor gebots. Albei jong mense is op slag dood. Die beskuldigde het geringe beserings opgedoen en volgens ooggetuies met polisielede op die toneel geskerts. In ’n emosionele gesprek in Mei vanjaar het Malele aan Kors om verskoning gevra dat hy die jong paartjie se dood en daarmee saam soveel pyn en lyding vir hul geliefdes veroorsaak het. Kors sê egter dat die reg sy gang moet gaan.